FI Euroopan unionin virallinen lehti C 255/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 255/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklassa tarkoitettu muutoshakemus

”QUESO MANCHEGO”

EY-nro: ES/PDO/117/0087/06.11.2006

SMM SAN X

1. Eritelmän otsake, johon muutos vaikuttaa

Nimi X Kuvaus X Maantieteellinen alue X Alkuperätodisteet Tuotantomenetelmä Yhteys maantieteelliseen alkuperään X Merkinnät X Kansalliset vaatimukset X Muut (valvontaelin)

2. Muutoksen tyyppi

Yhtenäisen asiakirjan tai yhteenvedon muutos X Rekisteröidyn SAN:n tai SMM:n, josta ei ole julkaistu yhtenäistä asiakirjaa tai yhteenvetoa, eritelmän muutos Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutokset

3.1 Tuotteen kuvaus

Viime vuosien teknologinen kehitys ja lainsäädännön saattaminen ajan tasalle ovat johtaneet analyysitekniikoiden parantumiseen, jolloin niistä on tullut luotettavampia ja tarkempia. Tämän vuoksi ”Queso Manchego” -juustoa luonnehtivia parametrejä on muutettu.

”Queso Manchego” -juuston rakenteeseen liittyvät aistinvaraiset ominaisuudet saavutetaan, kun kypsytysaika on asianmukainen. Sen vuoksi alle 1,5 kiloa painavien juustojen kypsytysaikaa lyhennetään ja käyttöön otetaan kahden vuoden pituinen enimmäiskypsytysaika tämäntyyppiselle juustolle ominaisten aistinvaraisten ominaisuuksien säilyttämiseksi.

Vähimmäisrasvapitoisuus nousee 6 prosentista 6,5 prosenttiin. Juustolan ja sääntelyneuvoston oman laboratorion suorittamien lukuisten analyysien perusteella on todettu, että rasvapitoisuus on keskimäärin yli 7 prosenttia.

Makroskooppisten epäpuhtauksien määrittäminen ja metyleenisinisellä tehtävä reduktaasikoe ovat nykyään vanhentuneita analyysitekniikoita.

Käyttöön otetaan termi ”hyödyllinen kuiva-ainepitoisuus” (Extracto Seco Útil), joka korvaa termin ”kuiva-aineen kokonaismäärä” (Extracto Seco Total), koska ensin mainittu on tarkoituksenmukaisempi arvioitaessa maidon soveltuvuutta juustoksi jalostamiseen.

Maidon analyyttisten ominaisuuksien valvomiseksi otetaan käyttöön uusi parametri eli sakeus. Maidon tapauksessa sakeus liittyy läheisesti maidon fysikaaliseen ja kemialliseen koostumukseen.

Tuotteen kokoa muutetaan, koska viime vuosien aikana on todettu, että eräällä merkittävällä markkinoiden segmentillä pienempikokoisten juustojen kysyntä kasvaa jatkuvasti.

Juustoilta edellytettävä minimi-pH-arvo on laskettu 4,8:aan, koska tieteellisistä tutkimuksista ilmenee, että se on tämäntyyppisten juustojen analyyseissä tavanomainen arvo.

Valvontaelimen laboratoriossa käytetään tällä hetkellä maito- ja juustoseoksen analysoimisessa elektroforeesitekniikkaa. Vuosien kuluessa on varmistuttu sen luotettavuudesta ja nopeudesta. Lisäksi se on virallisesti tunnustettu tekniikka.

”Kolesteroliraja: 98 prosenttia saippuoitumattoman osan sterolifraktiosta” poistetaan. Tällä hetkellä on käytössä kehittyneempiä ja luotettavampia menetelmiä, minkä vuoksi tätä analyysimenetelmää ei ole enää tarvetta käyttää.

”Queso Manchegon profiililomakkeen” laatimisen ja kehittämisen jälkeen on vuosien myötä päädytty erittelemään alkuperänimityksellä suojatun tuotteen ominaisuudet uudelleen siten, että erittely on alkuperäisessä eritelmässä esitettyjen aistivaraisten ominaisuuksien osalta tarkempi.

Neljä vuotta sitten otettiin käyttöön pisteytysmenetelmä. Aistinvaraisten parametrien eri kuvauksiin tehdyt muutokset johtuvat aistinvaraisen analyysin sanastossa viime vuosina tapahtuneesta kehityksestä.

3.2 Maantieteellinen alue

Tuotantoaluetta koskevat tiedot on saatettu ajan tasalle, koska ilmaisun ”kunta” sijaan on ryhdytty käyttämään ilmaisua ”alueellinen yksikö”.

Tämän muutoksen johdosta niistä alueista, jotka olivat aiemmin joidenkin kuntien erillisalueita (pedanías) ja jotka olivat jo ennestään osa tuotantoaluetta näiden kuntien sisällä, tuli uusia alueellisia yksiköitä.

Jos näitä alueellisia yksiköitä ei olisi hiljattain annettujen tunnustusten myötä sisällytetty tuotantoalueisiin, ne olisivat jääneet niiden ulkopuolelle, vaikka näillä yksiköillä onkin ollut kuntansa sisällä koko ajan tunnustettu asema, sillä ne ovat aina täyttäneet asetetut edellytykset.

3.3 Tuotteen alkuperätodisteet

Käytännöksi on omaksuttu ”kaseiinietiketin kiinnittäminen juuston kuoreen”, koska se on tärkeimpiä tunnistus- ja valvontakeinoja.

Tämä valvontakeino on ”Queso Manchego” -juuston ”sormenjälki”. Ei ole kahta juustoa, joiden kaseiinietiketin numero ja sarja olisivat samat. Lisäksi kaseiinietikettiä on mahdotonta siirtää juustosta toiseen, sillä sen jälkeen, kun se on irrotettu yhdestä juustopalasta, sitä ei voida enää kiinnittää toiseen.

3.4 Valvontaelin

Valvontaelin on muutettu maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20. maaliskuuta 2006 annetun neuvoston asetuksen (EY) N:o 510/2006 10 artiklan vaatimusten perusteella.

3.5 Merkinnät

Tuotteessa olevaa kuvaa on kehitetty aikojen kuluessa vastaamaan eri vaatimuksia ja tarpeita. Nykyisessä logossa on näkyvissä juuston pinnalle ominaista kuviointia ja lauma lampaita, joista saadaan tuotteen valmistukseen tarvittavaa raaka-ainetta.

3.6 Kansalliset lakisääteiset vaatimukset

Rekisteröintihakemuksessa mainittu aiempi lainsäädäntö kumotaan samalla, kun suojattuja alkuperänimityksiä ja maantieteellisiä merkintöjä koskeva voimassa oleva lainsäädäntö saatetaan ajan tasalle, ja tämän vuoksi tätä kohtaa on muutettava vastaamaan tätä ajan tasalle saattamista.

YHTENÄINEN ASIAKIRJA

NEUVOSTON ASETUS (EY) N:o 510/2006

”QUESO MANCHEGO”

EY-nro: ES/PDO/117/0087/06.11.2006

SMM SAN X

1. Nimitys

”Queso Manchego”

2. Jäsenvaltio

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.3 — Juustot

3.2 Kuvaus 1 kohdassa nimetystä tuotteesta

Manchalaisrotuisen lampaan maidosta valmistettu puristettu juusto, jota kypsytetään vähintään 30 päivää niitä juustoja varten, joiden paino on enintään 1,5 kiloa, ja vähintään 60 päivää muun painoisia juustoja varten, mutta kuitenkin enintään 2 vuotta.

”Queso Manchego” -juustoa voidaan valmistaa pastöroidusta maidosta tai käsittelemättömästä maidosta, ja maidon ollessa käsittelemätöntä merkintä voi sisältää maininnan ”Artesano” (kotitekoinen).

”Queso Manchego” -juusto on rasvainen juusto ja sen fysikaaliset ominaisuudet ovat kypsytyksen päättyessä seuraavat:

— Muoto: lieriö, jonka sivut ovat selvästi tasaiset.

— Korkeus enintään: 12 cm.

— Halkaisija enintään: 22 cm.

— Halkaisijan ja korkeuden välisen suhteen vaihteluväli: 1,5–2,2.

— Paino vähintään: 0,4 kg.

— Paino enintään: 4,0 kg.

Juuston fysikaaliset ja kemialliset ominaisuudet ovat:

— pH-arvo 4,8–5,8.

— Kuiva-ainepitoisuus: vähintään 55 prosenttia.

— Rasvaa: vähintään 50 prosenttia kuiva-aineesta.

— Kuiva-aineen kokonaisproteiinipitoisuus: vähintään 30 prosenttia.

— Natriumkloridia: enintään 2,3 prosenttia.

Juustomassan ominaisuudet:

— Koostumus: kiinteä ja tiivis.

— Väri: vaihtelee valkoisesta kellertävään norsunluun väriin.

— Haju: maitoinen, voimakkaan hapan ja viipyvä, kauimmin kypsytettyjen juustojen hajuun kehittyy kirpeyttä ja hajun kokonaisviipyvyys on pitkä.

— Maku: hieman hapan, voimakas ja maukas, kauan kypsytetyissä juustoissa maku muuttuu kirpeäksi. Manchalaislampaan maidon antama jälkimaku on miellyttävä ja omaperäinen.

— Ulkonäkö: juustomassassa on epätasaisesti sijaitsevia pieniä reikiä, mutta joskus reiät voivat puuttua.

— Rakenne: vähäinen kimmoisuus, tuntu on voimainen ja hieman jauhoinen, hyvin kypsissä juustoissa rakenne voi olla rakeinen.

Mikrobiologiset rajat ovat seuraavat:

— Escherichia coli: enintään 1 000 pesäkettä grammaa kohti.

— Staphilococus aureus: enintään 100 pesäkettä grammaa kohti.

— Salmonella: ei esiinny 25 grammassa.

— Listeria: ei esiinny 25 grammassa.

Juuston maku on lievästi hapan, voimakas ja maukas, ja kauan kypsytetyissä juustoissa se muuttuu kirpeäksi. Manchalaislampaan maidon antama jälkimaku on miellyttävä ja omaperäinen.

3.3 Raaka-aineet (ainoastaan jalosteet)

”Queso Manchego” -juusto valmistetaan manchalaisrotuisen lampaan maidosta. Siinä käytetään luonnollista juoksutetta ja muita hyväksyttyjä juoksetusentsyymejä ja natriumkloridia.

Maito ei saa sisältää ternimaitoa, eikä lääkeaineita, eikä muita epäpuhtauksia, jotka voivat vaikuttaa kielteisesti juuston valmistukseen, kypsytykseen ja säilymiseen sekä juuston hygienia- ja terveysedellytyksiin.

”Queso Manchego” -juustoa voidaan valmistaa pastöroidusta maidosta tai käsittelemättömästä maidosta. Käsittelemätöntä maitoa käytettäessä merkintä voi sisältää maininnan ”Artesano” (kotitekoinen).

Maidon analyyttiset ominaisuudet ovat:

— Rasvaa vähintään: 6,5 prosenttia.

— Laktoosia vähintään: 4 prosenttia.

— Proteiineja vähintään: 4,5 prosenttia.

— Hyödyllinen kuiva-ainepitoisuus vähintään: 11 prosenttia.

— Happamuus (DORNIC) enintään: 30°.

— Tiheys: 1,034–1,040 kg/l.

— Jäätymispiste = – 0,550 °C.

3.4 Rehut (ainoastaan eläinperäiset tuotteet)

Manchalaislampaat laiduntavat koko vuoden ja löytävät ravintonsa luonnosta; lampolassa ne saavat täydennykseksi annoksina tiivisteitä, heinää ja sivutuotteita.

Karjankasvattajan näkökulmasta on kiinnitettävä huomiota laitumiin, joita ovat aukeat pensasarot, joilla kasvaa yksivuotisia laidunkasveja. Niillä esiintyviä kasveja ovat: nurmimailanen (Medicago mínima -laji), Scorpiurus subvillosa, Astragalus stella ja Astragalus sesamus, jne.

Madajal-alueet ovat lampaan kannalta kaikkein kiinnostavin laidunalue; niillä kasvaa sipulinurmikkaa (Poa bulbosa) ja sen lisäksi tärkeitä palkokasveja, joita ovat: nurmimailaset (Medicago rigidula-, Medicago lupulina- ja Medicago truncatula -lajit), Trigonella polycerata ja Coronilla scorpoides, jne.

Syvän ja tuoreen maaperän alueilla voi esiintyä ”fenelar”-kohtia, jotka ovat reheviä laitumia, joilla kasvaa pääasiassa monivuotisia ja kaksivuotisia kasveja ja joiden yleisilmeen antaa Brachypodium phoenicoides -heinäkasvi.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

—

3.6 Viipalointia, raastamista, pakkaamista jne. koskevat erityiset säännöt

Suojatun ”Queso Manchego” -alkuperänimityksen saaneita juustoja voivat laskea liikkeelle ja lähettää yksinomaan rekisteröidyt juustolat ja laitokset sen tyyppisissä pakkauksissa, jotka takaavat juuston laadun.

”Queso Manchego” -juustossa on aina mukana kuori, joka on voitu aiemmin pestä.

”Queso Manchego” -juusto voidaan niin ikään vahata ja sitä voidaan käsitellä laissa hyväksytyillä läpinäkyvillä, inaktiivisilla aineilla tai se voidaan sivellä oliiviöljyllä, kunhan kuori säilyttää luonnollisen ulkonäkönsä ja värinsä ja kaseiinietiketti on luettavissa.

Missään tapauksessa ei voida käyttää aineita, jotka värjäävät kuoren mustaksi.

”Queso Manchego” -juusto voidaan myydä paloina, viipaleina ja raastettuna, kunhan se on pakattu ja sen alkuperä voidaan tunnistaa. ”Queso Manchego” juuston jäljitettävyyden ja toimien takaamiseksi nämä toimet voidaan suorittaa alkuperäisen tuotantoalueen ulkopuolella yrityksissä, jotka ovat hyväksyneet vahvistetut toimintaohjeet ja noudattavat niitä.

Käytettyjen pakkausten on oltava aina voimassa olevan lainsäädännön mukaisia.

3.7 Merkintöjä koskevat erityiset säännöt

Etiketissä on oltava maininta: Alkuperänimitys ”Queso Manchego”. Jos juusto on valmistettu käsittelemättömästä maidosta, se voidaan osoittaa etikettiin lisätyllä tekstillä ”Artesano” (kotitekoinen).

Kulutukseen tarkoitettu tuote varustetaan sääntelyneuvoston antamilla numeroiduilla tarkastusmerkeillä, joiden kiinnittämisestä vastaavat rekisteröidyt yritykset aina niin, ettei niitä voida käyttää uudelleen. Lisäksi jokaisen ”Queso Manchego” -juustopalan yhdelle sivulle kiinnitetään palojen muotitus- ja puristusvaiheessa kaseiinietiketti, josta ilmenee numero ja sarja.

4. Maantieteellisen alueen tarkka kuvaus

Alkuperänimityksellä ”Queso Manchego” suojatut alueelliset yksiköt ovat seuraavat: 45 aluetta Albaceten provinssissa, 84 aluetta Ciudad Realin provinssissa, 156 aluetta Cuencan provinssissa ja 122 aluetta Toledon provinssissa.

Lisäksi mukaan on otettu seuraavat alueet: Alcoba de los Montes ja El Robledo Ciudad Realin provinssissa, Albadalejo del Cuende, Villarejo de la Peñuela, Villarejo-Sobrehuerta ja Villar del Horno Cuencan provinssissa.

5. Yhteys maantieteelliseen alkuperään

5.1 Maantieteellisen alueen erityisyys

La Manchan luonnonalue on Pyreneiden niemimaan eteläinen tasankoalue, ja sille on tyypillistä tasainen maasto, joka laskee Atlantin valtamerta kohti.

La Manchan alue on ylätasankoa, jonka maaperä on kalkki- ja savimaata. Laiduntamiseen tarkoitetut maat ovat muodostuneet kerrostumista, joissa on paljon kalkkia ja merkkeliä.

Alueen ilmasto on ankara ja sille on ominaista suuri vaihtelu, mikä on mannerilmastolle tyypillistä. Talvet ovat hyvin kylmiä ja kesät lämpimiä. Lämpötila voi kohota ajoittain jopa 40 °C asteeseen ja lämpötilan vuorokausivaihtelu voi olla joskus 20 °C ja vuosivaihtelu 50 °C. Alueella sataa vähän, minkä vuoksi alue kuuluu niin sanottuun kuivaan Espanjaan. Alue on erittäin kuivaa, ja suhteellinen kosteus on 65 prosenttia.

Alueen ilmasto- ja maaperäolosuhteisiin on sopeutunut parhaiten manchalaisrotu.

5.2 Tuotteen erityisyys

”Queso Manchego” on kiinteästä ja tiiviistä juustomassasta valmistettu kovakuorinen, puristettu juusto. Sen väri vaihtelee valkoisesta kellertävään norsunluun väriin, sen haju on voimakas ja viipyvä, maku hieman hapan, voimakas ja maukas. Sen kimmoisuus on vähäistä, tuntu voimainen ja hieman jauhoinen.

5.3 Maantieteellisen alueen ja tuotteen laadun tai ominaispiirteiden (SAN) taikka tuotteen laadun, maineen tai muiden erityispiirteiden (SMM) välinen syy-yhteys

Alueen maaperä- ja ilmasto-olosuhteet ovat vaikuttaneet suuresti luonnolliseen valintaan, minkä vuoksi manchalaisrotuinen lammas on olosuhteisiin parhaiten sopeutunut ja tuottaa maitoa, joka antaa ”Queso Manchego” -juustolle sen erityiset väri-, haju-, maku- ja rakenneominaisuudet.

Jo ammoisista ajoista lähtien manchalaisrotuisen lampaan maidosta on valmistettu juustoja. Vuosisatojen kuluessa valmistusmenetelmien kehittyessä tämän perinteisen manchalaisjuuston ominaisuuksista on pyritty tekemään parhaat mahdolliset.

Eritelmän julkaisutiedot

Itsehallintoalueen maatalousministeriö. Alkuperänimitykset. Itsehallintoalueen 2. lokakuuta 2006, Maatalousministeriön tekemä päätös suojatun alkuperänimityksen Queso Manchego D.O.C.M.:n eritelmää koskevan muutoshakemuksen, N:o 209, 10. lokakuuta 2006, s. 20695, hyväksymisestä.

Päätös on julkaistu 10. lokakuuta 2006 Kastilia-La Manchan itsehallintoalueen virallisen lehden numerossa 209.

http://www.jccm.es/cgi-bin/docm.php3

(1) EUVL L 93, 31.3.2006, s. 12.